KIRJALLINEN KYSYMYS P-1690/99 esittäjä(t): Rosa Díez González (PSE) neuvostolle. Espanjan kansalaisen Joaquin José Martínezin kuolemantuomio Yhdysvalloissa.



Virallinen lehti nro 170 E , 20/06/2000 s. 0076 - 0077



KIRJALLINEN KYSYMYS P-1690/99 esittäjä(t): Rosa Díez González (PSE) neuvostolle (20. syyskuuta 1999) Aihe: Espanjan kansalaisen Joaquin José Martínezin kuolemantuomio Yhdysvalloissa Floridan korkein oikeus käsittelee 2. marraskuuta 1999 muutoksenhakupyynnön, joka koskee Espanjan kansalaiselle Joaquin José Martínezille langetettua kuolemanrangaistusta. Martínez on vangittuna Starken vankilan kuolemaantuomittujen osastolla. Hänen puolustuksensa on painottanut, että ratkaisevaa tämän joissain Yhdysvaltojen osavalloissa yhä voimassa olevan kauhistuttavan tuomion langettamisessa oli menettelyllisten takeiden puute ja se, ettei otaksumaan syyttömyydestä pitäydytty. Ottaen huomioon tapauksen kiireellisyyden ja tämän epäinhimillisen tuomion korjaamattomat seuraukset, haluaisin kysyä 1. mitä Euroopan unionin neuvosto on tehnyt ottaen huomioon Euroopan parlamentin ja Yhdistyneiden kansakuntien hyväksymät päätöslauselmat, Euroopan ihmisoikeusyleissopimuksen 6 artiklan jne. varmistaakseen, että kehotusta kuolemanrangaistusten ja teloitusten täytäntöönpanon yleismaailmallisesta keskeyttämisestä noudatetaan (Euroopan parlamentin päätöslauselma 18. kesäkuuta 1998) ja että tämä rangaistus, joka loukkaa kaikkein perustavimpia demokraattisia arvoja, poistettaisiin lopullisesti käytöstä? 2. mitä neuvosto voi ja aikoo tehdä teloituksen estämiseksi sekä sen eteen, että Joaquin José Martínezin oikeus vapaaseen ja oikeudenmukaiseen tuomioon toteutuu? Vastaus (2. joulukuuta 1999) 1. Kuolemanrangaistuksen käytön vastainen toiminta on keskeinen osa EU:n yleistä ihmisoikeuspolitiikkaa. Neuvosto vahvisti kesäkuussa 1998 suuntaviivat EU:n politiikalle suhteessa kolmansiin maihin kuolemantuomioon liittyvissä kysymyksissä. EU:n perimmäinen tavoite on kuolemanrangaistuksen maailmanlaajuinen poistaminen. Tämän tavoitteen toteuttamiseksi neuvosto kehottaa valtioita, joissa kuolemantuomio on yhä olemassa, asettamaan moratorio kuolemantuomioiden täytäntöönpanolle, ja vaatii, että vähimmäisnormeja noudatetaan. Lisäksi se kehottaa valtioita liittymään kansainvälisiin oikeudellisiin välineisiin, joilla kielletään kuolemanrangaistus. 2. EU teki suuntaviivojensa mukaisesti aloitteen esittämällä YK:n ihmisoikeustoimikunnan 55. istunnossa (1999) ensimmäisen kerran yhteisesti kuolemanrangaistusta koskevan päätöslauselmaehdotuksen, jonka esittäjänä Italia oli tähän saakka toiminut. Tämä aloite onnistui erittäin hyvin: se oli kieleltään jyrkempi kuin aiemmat päätöslauselmat, ja lisäksi sillä oli enemmän kanssasuosittajia 72, kun vuonna 1998 niitä oli 65. EU järjesti ihmisoikeustoimikunnan istunnon yhteydessä myös kuolemanrangaistuksesta paneelikeskustelun, johon osallistui kansalaisjärjestöjä ja hallitusten edustajia eri maista. 3. Rohkaistuneena kuolemanrangaistusta koskevan päätöslauselmaehdotuksen YK:n ihmisoikeustoimikunnan 55. istunnossa saamasta kannatuksesta EU esitti ensimmäisen kerran kuolemanrangaistusta koskevan päätöslauselmaehdotuksen myös YK:n yleiskokouksessa (54. istuntokausi) tänä vuonna. Päätöslauselmassa kehotetaan kaikkia niitä valtioita, joissa kuolemanrangaistus on vielä olemassa, muun muassa asettamaan moratorio kuolemantuomioiden täytäntöönpanolle tarkoituksena kuolemanrangaistuksen täydellinen poistaminen. Neuvosto uskoo, että tällä EU:n aloitteella vahvistetaan edelleen kansainvälistä suuntausta kuolemanrangaistuksen poistamiseksi. 4. Euroopan unionin kansainvälisissä ja kahdenvälisissä yhteyksissä tekemien aloitteiden lisäksi on tilanteita, joissa unioni puuttuu yksittäisiin tapauksiin. Euroopan unioni on erityisen huolestunut tapauksista, joissa rikotaan ihmisoikeuksia koskevia vähimmäisnormeja. Esimerkiksi kuolemantuomiota ei saisi koskaan langettaa henkilölle, joka rikoksentekohetkellä on alle 18-vuotias, raskaana oleville naisille tai äideille eikä mielisairaille. Euroopan unioni pitää myös erittäin tärkeänä, että noudatetaan normeja, jotka antavat oikeudelliset vähimmäistakeet, joita ovat esimerkiksi tuomion perustaminen selkeisiin ja vakuuttaviin todisteisiin, tuomioistuimen toimivaltaisuus, menettelytapojen täsmällinen noudattaminen sekä riittävä oikeusapu. 5. Joaquín José Martínezin tapauksessa Euroopan unioni seuraa tiiviisti, mihin tulokseen asian vieminen Floridan korkeimpaan oikeuteen johtaa, ja toimii edellä esitettyjen periaatteiden mukaisesti.